《雨后登白云阁春望》
清代·黄振河

白云阁上白云飞，野烟漠漠含四围。东风吹落天街雨，千树万树胭脂肥。

郊原泼水春光腻，十丈梯云蹋空翠。斜阳晴晒榜人帆，泥痕红染沽春屐。

诗情画意满山城，村村布谷相和鸣。淇上健儿驱犊出，东阡西陌催春耕。

春耕一犁滋霢霂，乘兴游春兴未足。归来魂梦有余清，明朝浣涤衣襟绿。

作者简介：黄振河，字海楼，大兴人。举人，由知县历官河南候补道。有《励斋诗草》。